b'\n_START_ARTICLE_\nPodlo\xc5\xbenik\n_START_PARAGRAPH_\nKot podlo\xc5\xbenik (latinsko subditus, nem\xc5\xa1ko Untertan) se je od srednjega veka do 19. stoletja ozna\xc4\x8devala oseba, ki je bila podlo\xc5\xbena (podvr\xc5\xbeena) vladajo\xc4\x8demu gospostvu.\n_START_SECTION_\nStatus\n_START_PARAGRAPH_\nPodlo\xc5\xbeniki niso bili v celoti prosti. Razmerje med podlo\xc5\xbeniki in njihovo oblastjo je bilo pravno dolo\xc4\x8deno, lahko pa se je razli\xc4\x8dno oblikovalo, od simboli\xc4\x8dnega podrejanja do tla\xc4\x8danstva._NEWLINE_V srednjem veku je bilo najve\xc4\x8d kmetov podlo\xc5\xbenikov zemlji\xc5\xa1ki gospodi. Tudi svobodnjaki so bili po ukazu (zapovedi) (npr. plemi\xc4\x8da) v odnosu na vladarja ali po kraljevi definiciji podlo\xc5\xbeniki, samo pravice njihove gosposke so bile bolj omejene._NEWLINE_Podlo\xc5\xbeniki so lahko imeli tudi status rojenjaka (nem\xc5\xa1ko Erbholde). Rojenjaki so bili osebe z dedno in osebno odvisnostjo od zemlji\xc5\xa1kega gospoda. Vsak podlo\xc5\xbenik je avtomatsko postal rojenjak tistega, na mestu katerega se je rodil (lahko je \xc5\xa1lo za zemlji\xc5\xa1ko gospostvo ali mesto). \xc4\x8ce je rojenjak od\xc5\xa1el drugam, je lahko njegov zemlji\xc5\xa1ki gospod zahteval od\xc5\xa1kodnino, lahko pa so naredili tudi izmenjavo med zemlji\xc5\xa1kimi gospostvi. Rojenjak je bil tega statusa odvezan po tridesetih letih, oziroma po desetih letih prebivanja na ozemlju drugega zemlji\xc5\xa1kega gospoda. Obdobje je bilo najkraj\xc5\xa1e v mestih (1 leto in 1 dan), od tod tudi rek \xc2\xbbmestni zrak osvobaja\xc2\xab_NEWLINE_Poroke podlo\xc5\xbenikov so bile omejene do 18. stoletja, pravno pa je bil njihov status v habsbur\xc5\xa1kih dednih de\xc5\xbeelah urejen \xc5\xa1ele leta 1782, ko je cesar Jo\xc5\xbeef II. izdal nevoljni\xc5\xa1ki patent. S tem patentom je bil pravno urejen status podlo\xc5\xbenih oseb. Omogo\xc4\x8dil jim je pravico do proste poroke in poklica, rojenjaki pa so lahko prosto od\xc5\xa1li s kmetije (\xc4\x8de so imeli zemlji\xc5\xa1\xc4\x8de, so morali prej poiskati nadomestno osebo)._NEWLINE_Med podlo\xc5\xbene osebe s posebnim statusom \xc5\xa1tejemo tudi koseze (nem\xc5\xa1ko Edlinge) in de\xc5\xbeelne svobodnike (nem\xc5\xa1ko Freisassen)._NEWLINE_V \xc4\x8dasu absolutizma, ko se je oblikovala moderna dr\xc5\xbeavna oblast so za prebivalce dr\xc5\xbeav, kjer re\xc5\xbeima ni bilo mogo\xc4\x8de zamenjati (npr. monarhija) uporabljali izraz podlo\xc5\xbenik, medtem ko so prebivalce republik za\xc4\x8deli imenovati dr\xc5\xbeavljani. Britanci se \xc5\xa1e dandanes ozna\xc4\x8dujejo kot podlo\xc5\xbeniki njegovega ali njenega veli\xc4\x8danstva (kralja ali kraljice).'